
Švenčionių rajono savivaldybės analizė

Toliau pateikiama vienos iš probleminių teritorijų – Švenčionių rajono savivaldybės – atvejo studija. Pirma, yra pristatoma ES struktūrinių fondų finansavimo apžvalga, aptariamos pagrindinės investicinės kryptys. Vėliau pristatoma socio-ekonominių ir aplinkos rodiklių kaita 2007 – 2013 m. laikotarpiu. Atvejo studiją apibendrina 2007 – 2013 m. ES struktūrinės paramos poveikio darniam vystymuisi vertinimas; 1.3. dalyje pateikiami gerosios praktikos projektų pavyzdžiai.

# Finansavimo apžvalga



8.61 %

2007 – 2013 m. ES struktūrinių fondų (ES SF) programavimo laikotarpiu, Švenčionių rajono savivaldybėje, buvo finansuoti 81 projektas. Bendra projektų vertė siekė 74.108 mln. EUR; tai sudarė 8.61 proc. visų probleminėse teritorijose įgyvendintų ES SF projektų vertės.

Skirtingai nei kitose probleminių teritorijų savivaldybėse, Švenčionyse Sanglaudos skatinimo veiksmų programos (SSVP) apimtyje įgyvendintų projektų vertė sudaro vos 26 proc. teritorijai skirtų ES struktūrinių fondų lėšų. Ekonomikos augimo veiksmų programos (EAVP) lėšos sudarė daugiausiai - 71 proc. viso skirto ES SF finansavimo, tuo tarpu Žmogiškųjų išteklių veiksmų programos (ŽIPVP) lėšos sudarė tik 3 proc. Nagrinėjant projektų skaičių, matoma, kad ŽIPVP apimtyje buvo įgyvendinta daug (27 projektų) mažos vertės projektų, tuo tarpu EAVP ir SSVP projektų skaičius (nepaisant finansavimo apimčių skirtumų) buvo panašus (atitinkamai 21 ir 33 projektai).

1 paveikslas. Veiksmų programų finansavimas (dalis bendros projektų vertės)

Šaltinis: [www.esparama.lt](http://www.esparama.lt)

Analizuojant veiksmų programų prioritetų finansavimą, ŽIPVP apimtyje ES finansavimas buvo skirtas prioritetų „1 Prioritetas. Kokybiškas užimtumas ir socialinė aprėptis“ ir „4 Prioritetas. Administracinių gebėjimų stiprinimas ir viešojo administravimo efektyvumo didinimas“ projektams. EAVP apimtyje – keturių pirmų prioritetų projektams. SSVP apimtyje – „1 Prioriteto. Vietinė ir urbanistinė plėtra, kultūros paveldo ir gamtos išsaugojimas bei pritaikymas turizmo plėtrai“, „2 Prioriteto. Viešųjų paslaugų kokybė ir prieinamumas: sveikatos, švietimo ir socialinė infrastruktūra“ ir „3 Prioriteto. Aplinka ir darnus vystymasis“ projektams. Taigi investuojama buvo į užimtumo didinimą, viešojo valdymo tobulinimą, ekonomikos augimą, verslo įmonių konkurencingumą ir produktyvumą, informacinės visuomenės plėtrą, miestų plėtrą ir paveldo išsaugojimo, viešųjų paslaugų kokybę ir aplinkosaugą. Daugiausiai buvo investuojama į gamybinį kapitalą; didžioji dalis investicijų įgyvendintos pasitelkiant vertikaliai darnaus vystymosi horizontalų prioritetą integruojančias priemones.

2 paveikslas. Veiksmų programų prioritetų finansavimas (dalis nuo visos VP)

Šaltinis: [www.esparama.lt](http://www.esparama.lt)

Atlikus įgyvendintų projektų analizę, nustatyta, kad ŽIPVP 1 prioriteto apimtyje finansuoti vos keli su užimtumu susiję projektai. Taigi reikšmingam poveikiui finansavimas buvo nepakankamas. ŽIPVP 4 prioriteto projektai viršijo kitose savivaldybėse įgyvendintų šio prioriteto projektų skaičių: Švenčionių rajono savivaldybėje buvo įgyvendinti 25 viešojo valdymo tobulinimo projektai, kurie apėmė viešojo administravimo įstaigų darbuotojų kvalifikacijos kėlimo ir strateginio bei teritorijų planavimo dokumentų rengimo veiklas. EAVP projektų įgyvendinimo metu buvo telkiamasi ne tiek į infrastruktūros plėtrą, kiek į verslo įmonių potencialo didinimą, MTTP plėtrą ir pan. SSVP 1 prioriteto priemonių apimtyje įgyvendinti socialinio būsto plėtros, turizmo infrastruktūros plėtros ir kompleksinio urbanistinės infrastruktūros bei gyvenamosios aplinkos gerinimo projektai. 2 prioriteto projektai orientuoti į socialinių ir sveikatos paslaugų infrastruktūros tobulinimą, daugiafunkcinių centrų steigimą; tuo tarpu 3 prioriteto apimtyje įgyvendinti švietimo sektoriaus infrastruktūros atnaujinimo ir energetinio efektyvumo gerinimo projektai. Pastebėtina tendencija, kad daugiausiai investuota srityse, kur vyravo regionų ir valstybės projektų planavimo priemonės.

# Rodiklių analizė

Atliekant atvejo studiją buvo vertinti trijų rūšių – aplinkos taršos, demografiniai ir ekonominės veiklos – rodikliai. Aplinkos taršos rodikliai apėmė išvalytų iki normos nuotekų kiekius, išmetamų teršalų kiekius, sieros dioksido (SO2), anglies monoksido (CO) rodiklius. Demografiniai rodikliai apėmė nuolatinių gyventojų skaičių, pensinio amžiaus ir darbingo amžiaus gyventojų dalį, bei darbingo amžiaus gyventojų skaičiaus ir registruotų bedarbių santykį. Ekonominės veiklos rodikliai – pridėtinė vertė gamybos kainomis, materialinės investicijos to meto kainomis ir tiesioginės užsienio investicijos.

Aplinkos taršos rodiklių atveju stebima neigiama aplinkos taršos augimo tendencija. Teršalų išmetimo į orą kiekis tendencingai didėjo viso laikotarpio metu. Tikėtina, kad tai lėmė pakankamai gerai besivystanti pramonė ir bendra savivaldybės ekonominė situacija. Išmetamų teršalų kiekio pokytis viso laikotarpio atžvilgiu yra + 34 %: vidutinis metinis pokytis siekė + 3.27%. Žvelgiant į atskiras teršalų grupes, didžiausias išmetamų kiekio augimas (60.42%) buvo stebimas anglies monoksido išmetimo kiekyje. Toks staigus anglies monoksido išmetimo kiekio augimas nulėmė ir bendro teršalų kiekio didėjimą. Vertinant viso laikotarpio atžvilgiu, vidutinis anglies monoksido kiekio augimas sudarė 6.78%. Kitų teršalų kiekis, laikotarpio pabaigoje ėmė mažėti. Apibendrinant, aplinkos taršos būklė savivaldybėje buvo linkusi blogėti.

3 paveikslas. Aplinkos taršos rodikliai\*

Šaltinis: Statistikos departamentas

\* - visi rodikliai, išskyrus „Išleista išvalytų iki normos nuotekų, tūkst. m3“ yra matuojami tonomis.

Vertinant demografinius rodiklius, 2007 – 2013 m. stebimos tendencijos atitinka nacionaliniu mastu vykusius pokyčius. Nuolatinių ir darbingo amžiaus gyventojų skaičius nuosekliai mažėjo viso laikotarpio metu: nuolatinių gyventojų sumažėjo apie 11 proc., tuo tarpu darbingo amžiaus – apie 8 proc. Gyventojų užimtumo rodikliai atitiko nacionalines ir kitose savivaldybėse stebimas tendencijas: 2010 m. bedarbių ir darbingo amžiaus gyventojų santykio rodiklis pasiekė aukščiausią įvertį. 2014 m. vidutinis mėnesinis darbo užmokestis (bruto) Švenčionių savivaldybėje palyginti su atlyginimu laikotarpio pradžioje buvo išaugęs 70.18 %, t.y. nuo 322.3 EUR iki 548.5 EUR. 2014 m. duomenimis toks pasiekimas nuo Lietuvos Respublikos vidurkio vis dar atsiliko 128.90 EUR. Apibendrinant, demografiniai rodikliai nagrinėjamu laikotarpiu buvo veikiami pasaulinės finansų krizės, augančių migracijos mastų ir mažėjančio gyventojų skaičiaus; visu laikotarpiu buvo stebimos bendros neigiamos plėtros tendencijos.

5 paveikslas. Demografiniai rodikliai

Šaltinis: Statistikos departamentas

Vertinant ekonominės veiklos rodiklius pastebima, kad stabiliausius rezultatus demonstravo pridėtinės vertės sukurtos gamybos rodiklis. Šiam rodikliui atspindint savivaldybėje verslo įmonių sukuriamą bendrą pridėtinę vertę, galima teigti, kad viso laikotarpio metu verslo subjektų situacija ir pasiekti rezultatai sistemingai gerėjo. Palyginti laikotarpio pradžioje sukurtą pridėtinę vertą su 2013 m. pasiekimais, pastebimas didesnis nei 50 % augimas. Nepaisant finansų krizės, verslo objektų sukurta pridėtinė vertė krito santykinai nedideliu tempu. Nuo 2011 m. fiksuojamas vidutinis augimas siekiantis 9.97%. Tuo tarpu materialinės investicijos buvo linkusios svyruoti: neigiama ekonominė situacija šio rodiklio kaitą lėmė gerokai labiau nei tai buvo pastebima vertinant verslo sektoriaus sukuriamą pridėtinę vertę. Tiesioginių užsienio investicijų tenkančių vienam asmeniui rodiklis identifikuoja, kad nuo 2012 m. rodiklis išaugo dvigubai (nuo 1014 EUR iki 2157 EUR). Palyginti su kitomis probleminėmis teritorijomis, geresnis rodiklis buvo pasiektas tik Mažeikių savivaldybėje. ES SF finansavimas, skirtas ekonominės raidos projektams, padarė teigiamą poveikį. Apibendrinant, ekonominės veiklos rodikliai Švenčionių savivaldybėje pasižymėjo bendra teigiama kitimo tendencija.

6 paveikslas. Ekonominės veiklos rodikliai

Šaltinis: Statistikos departamentas

# ES struktūrinės paramos poveikis

Investicijos probleminėms teritorijoms priskirtoms savivaldybėms buvo skiriamos pagal LRV nutarimu patvirtintas probleminių teritorijų gaivinimo programas. Pagrindiniai Švenčionių rajono savivaldybės programos tikslai buvo mažinti nedarbo rodiklius ir socialinės pašalpos gavėjų skaičių. Tuo tarpu uždaviniai ir veiklos telkėsi į infrastruktūros tobulinimą, daugiabučių atnaujinimą ir kompleksinį gyvenamosios aplinkos ir urbanistinės infrastruktūros tobulinimą.[[1]](#footnote-1) Taigi ir ES SF lėšos daugiausia buvo investuotos į fizinės aplinkos gerinimą, viešosios paskirties pastatų ir daugiabučių renovavimą. Švenčionių savivaldybė taip pat išsiskiria itin dideliu verslo sektoriaus aktyvumu ir verslo konkurencingumui, produktyvumui skirtų projektų skaičiumi. Probleminių teritorijų programa buvo viena pagrindinių priemonių, skirtų socialinės atskirties mažinimui tarp regionų. Vis dėlto skirtos lėšos buvo nepakankamos numatytų tikslų pasiekimui.

ES SF programavimo laikotarpiu Švenčionių rajono savivaldybėje buvo investuojama į miestų plėtrą, kompleksinį gyvenamosios aplinkos gerinimą. I2007 – 2013 m. įgyvendinti projektai labiausiai prisidėjo prie socialinės ir švietimo infrastruktūros plėtojimo; taip pat verslo plėtros probleminėje teritorijoje. Lyginant savivaldybei tekusių lėšų kiekį ir pasiektus rezultatus, galima daryti išvadą, kad lėšos buvo panaudotos kryptingai ir efektyviai, daugiausiai dėmesio skiriant „kietosioms“ investicijų sritims.

**Viešosios turizmo infrastruktūros įrengimas Kaltanėnų miestelyje, VP3-1.3-ŪM-05-R-01-018**

Projektas buvo įgyvendinamas Švenčionių rajone, Kaltanėnų miestelyje apie 20 km į šiaurės vakarus nuo Švenčionių miesto. Projekto tikslas – efektyviai panaudoti Kaltanėnų miestelyje esančius kultūros ir istorijos paveldo objektus, plėtojant pažintinį, poilsinį ir skatinant vietinį bei atvykstamąjį turizmą. Projekto metu buvo siekiama kompleksiškai sutvarkyti Kaltanėnų miestelio teritoriją, padidinti šio miestelio ir pačio rajono patrauklumą gyventojams, investuotojams, sudarant sąlygas geresniam ne tik Kaltanėnų miestelio, bet ir viso rajono estetiniam vaizdui. Įgyvendinus projektą buvo sutvarkyta Kaltanėnų miestelio teritorija (dešinysis Žeimenos upės krantas) – bendras plotas apie 7 ha ir kairysis upės krantas - bendras plotas apie 1,0457 ha. Projekto metu buvo siekiama pritaikyti Kaltanėnų dvaro sodybos aplinką viešiems turizmo poreikiams bei įrengti viešąją turizmo ir poilsio infrastruktūrą, atkurti parko erdvinę struktūrą, pažeistus kompozicinius ir funkcinius ryšius, numatant: - privažiavimą prie teritorijos;- automobilių stovėjimo aikštelę;- vaikų žaidimo ir sporto aikštelę;- pėsčiųjų-dviračių takus;- pavėsinę;- suoliukus;- šiukšlių konteinerius ir šiukšliadėžes;- lauko tualetą;- turistams skirtus informacinius stendą;- teritorijos apšvietimą;- prieplauką baidarėms su atramine siena;- dviračių stovus, atitvarinius stulpelius; - želdynų tvarkymą: priemones vertingų želdynų bei jų sistemų tvarkymui ir išsaugojimui;- savaiminių arba nesilaikant parko planavimo principų pasodintų želdynų šalinimą; sunykusių vertingų želdynų ir jų sistemų (vertingi medžiai ir krūmai, gėlynai ir kt.) atsodinimą; vertingų medžių apsaugos ir tvarkymo priemones; prielaidas parko vertingųjų savybių išryškinimui, apsaugai.

Apibendrinant, ES struktūrinių fondų lėšos didžiausią įtaką darė miestų ir gyvenamosios aplinkos tvarkymo bei verslo plėtros srityse. Tai leido amortizuoti ekonominio nuosmukio sukeltus padarinius. Vis dėlto savivaldybės situaciją apibrėžiantiems rodikliams didžiausią įtaką darė išorės veiksniai, o skirtas ES SF finansavimas nebuvo pakankamas tokių rodiklių kaip nedarbo lygis ar užimtumo lygis pokyčiams. Įvertinus ES struktūrinių fondų investavimo kryptis ir stebimus socio-ekonominius bei aplinkos taršos rodiklių pokyčius, galima teigti, kad Švenčionių rajono savivaldybėje ES SF lėšos nepadarė reikšmingo poveikio darniai plėtrai.

1. 2011 m. gegužės 18 d. Lietuvos Respublikos Vyriausybės nutarimas Nr. 588 „Dėl probleminių teritorijų plėtros programų patvirtinimo“ < <https://e-tar.lt/portal/lt/legalAct/TAR.FA6D2B23F867> > [↑](#footnote-ref-1)